46. ekspeditsioon
46. ekspeditsioon oli Rahvusvahelise kosmosejaama 46. alaline meeskond. Ekspeditsioon algas 11. detsembril 2015. Jaanuaris 2016 väljusid Timothy Peake ja Timothy Kopra avakosmosesse, et vahetada välja vigane pingeregulaator. Peake sai ametlikult esimeseks britiks, kes on käinud avakosmoses. Varem oli avakosmoses käinud Michael Foale, kuid tal on Briti-USA topeltkodakondsus. Kosmosekõnd lõpetati plaanitust varem, sest Kopra teatas, et tema kiivris on veemull. Kopra kasutas sama skafandrit, mida oli kasutanud Luca Parmitano, kes 36. ekspeditsiooni ajal äärepealt uppus oma skafandris kui selle kiivrisse hakkas lekkima vesi. Veebruaris 2016 filmis Scott Kelly jaamas humoorika video, milles ajas Peake'i taga, kandes gorillakostüümi. 46. ekspeditsioon lõppes 1. märtsil 2016 ning koos Volkoviga lahkusid jaamast ka Scott Kelly ning Mihhail Kornijenko, kes olid teadusmissiooni "aasta kosmoses" raames jaamas viibinud kokku 340 päeva.